Щысакъын хуей зэман
ШыщхьэуIу мазэр дуней къэхъукъащIэхэр щыятэ лъэхъэнэу къокIуэкI: псыхэр къоу, къуршхэм псыдзэхэр къох. Нэхъ шынагъуэ дыдэхэм ящыщщ хуабэм къигъэткIу мыладжэхэм хуэм-хуэмурэ къыхэкIуэту, гъуэгупэм къыщыхутэ псори ирихыу, къехуэх мывэ абрагъуэхэр. Дунейм и къэхъукъащIэхэм кIэлъыплъ щIэныгъэлIхэм къызэрахутамкIэ, дунейр нэхъ хуабэ зэрыхъурэ Кавказ къуршхэм къыщыхъу насыпыншагъэхэм хэхъуащ.

Iуащхьэмахуэ къагъэIурыщIэну ди щIыналъэхэм турист, альпинист куэд къокIуэ. Ахэр къуэджэладжэ гъуэгуаехэм къыщыхутэу къегъэлакIуэхэр сэбэп ящыхуэмыхъужыф куэдрэ къохъу.
- Мы гъэмахуэ лъэхъэнэм къриубыдэу, Къэбэрдей-Балъкъэрым, Осетие Ищхъэрэм, Къэрэшей-Шэрджэсым зыщызыгъэпсэху туристхэм ящыщ зыбжанэ къуршым къеха мывэхэм я зэранкIэ хэкIуэдащ. Иджы хуэдэ лъэхъэнэм ди республикэм и къуршхэм зы махуэм хуэзэу цIыху I минрэ ныкъуэрэ докI. ЗэрыжытIэщи, ар щIыналъэм и МЧС-м и къудамэу а щIыпIэхэм щыплъырхэм я деж зезыгъэтхахэрщ. ЩхьэзыфIэфIу ежьэхэм я бжыгъэр зэрыхъур зыми ищIэркъым. ШыщхьэуIур икIыху къуршыр къэткIунущ, апщIэндэху мывэхэри къехуэхынущ. Къуршым зыплъыхьакIуэ кIуэхэм псом япэу зыщагъэгъуэзапхъэщ абы зэрызыщыпхъумэну щIыкIэхэм: мывэ къехуэхым гу зэрылъыфтэу, лъэныкъуэкIэ зыIувдз, цIыху зыбжанэ фыхъумэ фызэрыубыди, рюкзакхэмкIэ е фи IэхэмкIэ щхьэр фIэвубыдыкI, апхуэдэ напIэзыпIэ шынагъуэхэм деж жыг къудамэ къудейри куэд и уасэщ, ауэ псом нэхъ шынагъуэншэр, хабзэм тету, гъуэгугъэлъагъуэ фигъусэнырщ,- жиIащ Управленэм и хъыбарегъащIэ IэнатIэм и пресс-секретарь Бер Къантемыр.

ШЭРЭДЖ Дисэ.
